SeaTools for Windows
สัญญาเกี่ยวกับลิขสิทธิ์สำหรับผู้ใช้
เอกสารฉบับนี้เป็นสัญญาตามกฎหมาย ("สัญญา”) ระหว่างคุณและ SEAGATE TECHNOLOGY, LLC (“ผู้ออกใบอนุญาต”) โปรดอ่านสัญญาฉบับนี้อย่างละเอียด  การคลิกที่ปุ่ม “ฉันยอมรับ” หรือการดำเนินการใดๆ เพื่อดาวน์โหลด ตั้งค่า ติดตั้ง หรือใช้ซอฟต์แวร์นี้ หมายความว่าคุณ ในนามของตัวคุณเองและบริษัทของคุณในกรณีที่ใช้ซอฟต์แวร์นี้เพื่อจุดประสงค์ทางธุรกิจ (รวมเรียกว่า “ผู้ได้รับอนุญาต”) ได้ยอมรับและยินยอมที่จะปฏิบัติตามเงื่อนไขและข้อกำหนดต่างๆ ตามสัญญาฉบับนี้   หากคุณไม่ยอมรับเงื่อนไขและข้อกำหนดต่างๆ โปรดคลิกที่ “ฉันไม่ยอมรับ” และคุณจะไม่ได้รับอนุญาตให้ดาวน์โหลดซอฟต์แวร์นี้ หรือในกรณีที่คุณได้รับ CD ที่มีซอฟต์แวร์นี้ โปรดส่งคืนให้แก่ผู้ออกใบอนุญาต 
1.  การมอบลิขสิทธิ์  ผู้ออกใบอนุญาตได้มอบลิขสิทธิ์การใช้ซอฟต์แวร์ SeaTools for Windows  (“ซอฟต์แวร์") ในทั่วโลก แบบไม่เฉพาะเจาะจง ไม่สามารถโอนได้ และสามารถใช้ซ้ำได้ให้แก่ผู้รับลิขสิทธิ์ โดยอนุญาตให้ใช้กับดิสก์ไดร์ฟยี่ห้อ Seagate และ Maxtor เท่านั้น ผู้รับลิขสิทธิ์ได้รับอนุญาตให้ใช้ซอฟต์แวร์หนึ่งชุดเพื่อจุดประสงค์ในการสำรองข้อมูล นอกจากจะได้รับอนุญาตตามที่ได้ระบุไว้ด้านบนและตามข้อกำหนดของกฎหมายแล้ว ผู้รับลิขสิทธิ์จะต้องไม่กระทำการดังต่อไปนี้: คัดลอก ไม่ว่าส่วนใดส่วนหนึ่งหรือทั้งหมดของซอฟต์แวร์หรือเอกสารต่างๆ ที่เกี่ยวข้อง เปลี่ยนแปลงแก้ไขซอฟต์แวร์ ทำซ้ำ สร้างซ้ำ ปลอมแปลง หรือเลียนแบบซอฟต์แวร์นี้ไม่ว่าส่วนหนึ่งส่วนใด หรือทั้งหมด ให้เช่า เช่าซื้อ มอบลิขสิทธิ์ มอบลิขสิทธิ์ต่อ แจกจ่าย โอน หรือขายซอฟต์แวร์นี้ หรือกระทำการใดๆ ที่เป็นการต่อยอดจากซอฟต์แวร์นี้  ผู้รับลิขสิทธิ์ไม่มีสิทธิ์อื่นใดในซอฟต์แวร์นี้เว้นแต่สิทธิ์ต่างๆ ที่ได้รับตามเอกสารสิทธิ์ฉบับนี้
2.  ความเป็นเจ้าของ  ซอฟต์แวร์ เอกสารที่เกี่ยวข้อง และสิทธิในทรัพย์สินทางปัญญาทั้งหมดตามสัญญาฉบับนี้เป็นกรรมสิทธิ์ของผู้ออกใบอนุญาต บริษัทในเครือ และ/หรือ ผู้จัดจำหน่ายของผู้ออกใบอนุญาต ธุรกรรมครั้งนี้เป็นการมอบลิขสิทธิ์การใช้ซอฟต์แวร์เท่านั้น มิใช่การขายซอฟต์แวร์ ซอฟต์แวร์นี้ได้รับการปกป้องโดยกฎหมายลิขสิทธิ์ สนธิสัญญาเกี่ยวกับลิขสิทธิ์ระดับนานาชาติ รวมถึงกฎหมายและสนธิสัญญาอื่นๆ ที่เกี่ยวข้องกับทรัพย์สินทางปัญญา ผู้รับลิขสิทธิ์จะต้องไม่ถอดถอน ปรับเปลี่ยน หรือทำลายข้อแจ้งเตือนต่างๆ ที่เกี่ยวข้องกับลิขสิทธิ์ สิทธิ์การครอบครอง หรือความลับต่างๆ ที่อยู่ในซอฟต์แวร์หรือเอกสารที่เกี่ยวข้อง  ผู้รับลิขสิทธิ์ยอมรับว่าทุกๆ ส่วนของซอฟต์แวร์ รวมถึง การออกแบบ และโครงสร้างของโปรแกรมต่างๆ ความลับทางการค้า และ/หรือ ลิขสิทธิ์และสิทธิบัตรนั้นเป็นกรรมสิทธิ์ของผู้ออกใบอนุญาต บริษัทในเครือ และ/หรือ ผู้จัดจำหน่ายของผู้ออกใบอนุญาต ผู้รับลิขสิทธิ์ตกลงที่จะไม่เปิดเผย จัดเตรียม หรือจัดให้มีการเปิดเผยข้อมูลที่เป็นความลับทางการค้า หรือความลับต่างๆ ไม่ว่าในรูปแบบใดๆ ก็ตามให้แก่บุคคลที่สามโดยมิได้รับความยินยอมเป็นลายลักษณ์อักษรจากผู้ออกใบอนุญาตเป็นการล่วงหน้า  ผู้รับลิขสิทธิ์ยินยอมที่จะดำเนินการต่างๆ อย่างเหมาะสมเพื่อรักษาความปลอดภัยความลับทางการค้าและความลับดังกล่าว 
3.  ไม่มีการรับประกัน  ซอฟต์แวร์นี้และเอกสารที่เกี่ยวข้องมอบลิขสิทธิ์ให้แก่ผู้รับลิขสิทธิ์ "ตามสภาพของสิ่งดังกล่าว” โดยยึดถือข้อกำหนดของกฎหมายและข้อกำหนดเกี่ยวกับการรับประกันตามที่กฎหมายบังคับ   ผู้ออกใบอนุญาตจะไม่รับประกันใดๆ ทั้งแบบเปิดเผยและการแสดงเป็นนัย และขอประกาศสละความรับผิดชอบทุกประการตามที่กฎหมายอนุญาตต่อการดำเนินการแทน เงื่อนไขและข้อกำหนดต่างๆ ทั้งที่เป็นลายลักษณ์อักษรและเป็นคำพูด และการรับประกัน รวมถึงแต่ไม่จำกัดเฉพาะ การรับประกันการใช้งานได้ การใช้งานในด้านต่างๆ ได้อย่างมีประสิทธิภาพ ความพึงพอใจในการใช้งาน และการป้องกันการละเมิด  นอกจากข้อกำหนดต่างๆ ที่ได้กล่าวมาแล้ว ผู้รับลิขสิทธิ์ยอมรับว่าซอฟต์แวร์นี้อาจจะไม่เป็นไปตามความต้องการของผู้รับลิขสิทธิ์ ไม่สามารถทำงานได้อย่างไร้ข้อผิดพลาด ไม่สามารถบ่งชี้ข้อผิดพลาดหรือปัญหา หรือไม่สามารถดำเนินการดังกล่าวได้อย่างเหมาะสม  ผู้รับลิขสิทธิ์ต้องยอมรับความเสี่ยงจากการใช้งานซอฟต์แวร์นี้ด้วยตัวเอง สัญญาฉบับนี้จะไม่มีผลกระทบต่อสิทธิตามกฎหมายในฐานะผู้บริโภคของผู้รับลิขสิทธิ์
4.  การสละความรับผิดชอบต่อผลลัพธ์และความเสียหายอื่นๆ  ผู้ออกใบอนุญาต บริษัทในเครือ และผู้จัดจำหน่ายของผู้ออกใบอนุญาตจะไม่ต้องรับผิดชอบต่อผู้รับลิขสิทธิ์ ลูกค้าของผู้รับลิขสิทธิ์ หรือผู้ใช้รายอื่นๆ ต่อความเสียหายจากการใช้งานซอฟต์แวร์ในทุกกรณีตามที่กฎหมายอนุญาต รวมถึงแต่ไม่จำกัดเฉพาะความเสียหายทั้งทางตรงและทางอ้อม ความเสียหายพิเศษ ความเสียหายโดยบังเอิญ ความเสียหายที่เป็นผลมาจากลิขสิทธิ์ การใช้งาน หรือการไม่สามารถใช้งานซอฟต์แวร์ (รวมถึงแต่ไม่จำกัดเฉพาะ การสูญหายของข้อมูล หรือข้อมูลถูกทำลาย ความเสียหายทางเศรษฐกิจ การสูญเสียผลกำไรทั้งที่เกิดขึ้นจริงและการคาดการณ์ การสูญเสียข้อมูลลับ การแทรกแซงทางธุรกิจ การสูญเสียข้อมูลส่วนตัว การไม่สามารถปฏิบัติตามหน้าที่หรือความไม่เอาใจใส่)  แม้ในกรณีที่มีความผิดพลาด การละเมิด การชดใช้ การละเมิดสัญญา การฝ่าฝืนหน้าที่ตามกฎหมาย หรือการฝ่าฝืนการรับประกันของผู้ออกใบอนุญาต และแม้ในกรณีที่ผู้ออกใบอนุญาต บริษัทในเครือ ผู้จำหน่ายของผู้ออกใบอนุญาตจะได้รับแจ้งเกี่ยวกับความเป็นไปได้ที่จะเกิดความเสียหาย หรือความเสียหายดังกล่าวนั้นสามารถสังเกตเห็นได้ก่อนแล้วก็ตาม  ในบางเขตอำนาจศาลอาจจะไม่อนุญาตให้จำกัดหรือสละความรับผิดชอบต่อความเสียหายจากการใช้งานหรือความเสียหายที่เกิดขึ้น ในกรณีดังกล่าว การสละความรับผิดชอบที่กล่าวมาแล้วจะไม่มีผลบังคับใช้
5.  การจำกัดความรับผิดชอบ ผู้ออกใบอนุญาตจะไม่รับผิดชอบโดยการจ่ายค่าเสียหายเกินกว่าค่าลิขสิทธิ์ที่ผู้รับลิขสิทธิ์จ่าย หรือไม่เกิน 5 ดอลล่าร์สหรัฐ แล้วแต่ข้อใดจะสูงกว่าในทุกกรณีตามที่กฎหมายอนุญาต มีการระบุข้อจำกัดความรับผิดชอบและความเสี่ยงจากการใช้งานไว้ที่ราคาของซอฟต์แวร์ แม้ว่าจะมีการกำหนดเงื่อนไว้ก่อนแล้วก็ตาม เงื่อนไขและข้อกำหนดต่างๆ ในสัญญาฉบับนี้จะไม่สามารถจำกัดหรือสละความรับผิดชอบต่อความเสียหายที่เกิดขึ้นต่อผู้รับลิขสิทธิ์ในด้านที่กฎหมายห้ามมิให้จำกัดหรือสละความรับผิดชอบดังกล่าว
6.  ค่าสินไหมทดแทน โดยการยอมรับสัญญาฉบับนี้ ผู้รับลิขสิทธิ์ตกลงที่จะจ่ายค่าสินไหมทดแทนหรือปกป้องเจ้าของลิขสิทธิ์ เจ้าหน้าที่ ลูกจ้าง ตัวแทน บริษัทย่อย บริษัทในเครือ ผู้จำหน่าย และหุ้นส่วนธุรกิจอื่นๆ ของเจ้าของลิขสิทธิ์จากความเสียหายทั้งทางตรงและทางอ้อม ความเสียหายพิเศษ ความเสียหายที่ไม่ได้ตั้งใจ และความเสียหายที่เคยเกิดขึ้นมาแล้วซึ่งเกิดขึ้นจาก หรือเกี่ยวข้องกับ หรือเป็นผลมาจากการใช้งานซอฟต์แวร์ของผู้รับลิขสิทธิ์หรือการดำเนินการอื่นๆ ที่เกี่ยวข้องกับซอฟต์แวร์นี้
7.  การยกเลิกสัญญา ผู้ออกใบอนุญาตจะสามารถยกเลิกสัญญาฉบับนี้และลิขสิทธิ์ที่มอบให้ได้โดยทันทีหากผู้รับลิขสิทธิ์ไม่สามารถปฏิบัติตามเงื่อนไขและข้อกำหนดในสัญญาฉบับนี้ เมื่อยกเลิกสัญญา ผู้รับลิขสิทธิ์จะต้องเลิกใช้งาน ทำลาย หรือลบสำเนาซอฟต์แวร์ในทันที และออกเอกสารรับรองการลบหรือทำลายซอฟต์แวร์ตามคำขอของผู้ออกใบอนุญาต ผู้รับลิขสิทธิ์สามารถยกเลิกสัญญาฉบับนี้และลิขสิทธิ์ที่ได้รับเมื่อใดก็ได้โดยการทำลายหรือลบสำเนาทั้งหมดของซอฟต์แวร์นี้ การสละความรับผิดชอบ การจำกัดความรับผิดชอบ และข้อกำหนดอื่นๆ ที่มีจุดประสงค์เพื่อดำเนินการยกเลิกสัญญาจะยังคงมีผลบังคับใช้อย่างเต็มรูปแบบ
8.  การปฏิบัติตามกฎหมายการค้าระดับนานาชาติ  ซอฟต์แวร์นี้และข้อมูลทางเทคนิคที่เกี่ยวข้องจะอยู่ภายใต้กฎหมายทางศุลกากรและการควบคุมการส่งออก และกฎหมายต่างๆ ของสหรัฐฯ ("สหรัฐฯ”) และจะอยู่ภายใต้กฎหมายทางศุลกากรและการควบคุมการส่งออก และกฎหมายต่างๆ ของประเทศที่ผู้รับลิขสิทธิ์ทำการดาวน์โหลด หรือประเทศที่ผู้รับลิขสิทธิ์ได้รับ CD ที่มีซอฟต์แวร์นี้อยู่ด้วย นอกจากนี้ ภายใต้กฎหมายของสหรัฐฯ ห้ามมิให้จำหน่าย ให้เช่าซื้อ หรือโอนซอฟต์แวร์นี้และข้อมูลทางเทคนิคที่เกี่ยวข้องไปยังประเทศต้องห้าม หรือผู้ใช้ต้องห้าม หรือผู้ใช้ที่มีความเกี่ยวข้องกับกิจกรรมการผลิตอาวุธ รวมถึงแต่ไม่จำกัดเฉพาะ กิจกรรมที่เกี่ยวข้องกับการออกแบบ การพัฒนา การผลิต หรือการใช้อาวุธ วัตถุ หรืออุปกรณ์นิวเคลียร์ต่างๆ รวมถึงขีปนาวุธ หรือโครงการสนับสนุนขีปนาวุธ หรืออาวุธทางเคมีและชีวภาพ ผู้รับลิขสิทธิ์รับรองว่าตนมิใช่ประชากร ผู้ถือสัญชาติ หรือผู้อาศัย และไม่ได้อยู่ภายใต้การควบคุมของรัฐบาลคิวบา อิหร่าน เกาหลีเหนือ ซูดาน หรือซีเรีย และผู้รับลิขสิทธิ์จะไม่ดาวน์โหลด หรือส่งออก หรือส่งออกซ้ำซอฟต์แวร์และข้อมูลทางเทคนิคที่เกี่ยวข้องไปให้ประเทศและประชากร ผู้ถือสัญชาติ หรือผู้อาศัยของประเทศเหล่านี้ทั้งทางตรงและทางอ้อม ผู้รับลิขสิทธิ์ต้องปฏิบัติตามกฎหมาย ข้อห้าม และนโยบายเกี่ยวกับการส่งออกและส่งออกซ้ำของสหรัฐฯ  และจะดำเนินการป้องกันต่างๆ อย่างเหมาะสมเพื่อให้แน่ใจว่าได้   ปฏิบัติตามกฎหมายและกฎระเบียบต่างๆ ทั้งหมด  
9.  กฎหมายที่ควบคุมสัญญาฉบับนี้ สัญญาฉบับนี้จะควบคุมโดยกฎหมายของรัฐแคลิฟอร์เนีย สหรัฐฯ โดยหักล้างความขัดแย้งกับกฎหมายอื่นๆ  หากกฎหมายที่บังคับใช้ไม่อนุญาตให้คู่สัญญาทุกฝ่ายยอมรับกฎหมายดังกล่าว สัญญาฉบับนี้จะควบคุมโดยกฎหมายของประเทศที่ผู้รับลิขสิทธิ์ทำการดาวน์โหลดหรือได้รับซอฟต์แวร์นี้ ข้อพิพาทที่เกิดขึ้นจากสัญญาฉบับนี้ หรือเกี่ยวข้องกับซอฟต์แวร์จะตัดสินโดยศาลในเขตอำนาจศาลซานตา คลารา เคาน์ตี้ รัฐแคลิฟอร์เนีย สหรัฐฯ ตามที่กฎหมายกำหนด ผู้รับลิขสิทธิ์และผู้ออกใบอนุญาตจะต้องเข้าให้การในศาลดังกล่าวโดยปฏิเสธมิได้และอาจมีคำคัดค้านและการสละสิทธิ์ชั่วคราวตามกฎหมาย แม้ว่าสัญญาฉบับนี้จะมีข้อกำหนดอยู่ก่อนแล้ว ในกรณีที่มีการดาวน์โหลดหรือได้รับซอฟต์แวร์นี้ในสาธารณรัฐประชาชนจีน ข้อพิพาทที่เกิดขึ้นจากสัญญาฉบับนี้ หรือเกี่ยวข้องกับซอฟต์แวร์จะตัดสินโดยอนุญาโตตุลาการในเขตอำนาจศาลซานตา คลารา เคาน์ตี้ รัฐแคลิฟอร์เนีย สหรัฐฯ ภายใต้กฎอนุญาโตตุลาการเพื่อการไกล่เกลี่ยนานาชาติ (Judicial Arbitration and Mediation Services หรือ JAMS) 
10.  ผลทางกฎหมาย สัญญาฉบับนี้ได้กำหนดสิทธิตามกฎหมายไว้บางประการ ผู้รับลิขสิทธิ์จะมีสิทธิอื่นๆ ตามกฎหมายที่บังคับใช้ สัญญาฉบับนี้ไม่ได้เป็นการเปลี่ยนแปลงสิทธิตามกฎหมายของผู้รับลิขสิทธิ์หากกฎหมายไม่อนุญาตให้สัญญากระทำการดังกล่าว
11.  ข้อปลีกย่อย  สัญญาฉบับนี้เป็นสัญญาระหว่างผู้ออกใบอนุญาตและผู้รับลิขสิทธิ์และจะเป็นสัญญาควบคุมการใช้งานซอฟต์แวร์ของผู้รับลิขสิทธิ์ และจะหักล้างสัญญาฉบับก่อนๆ ระหว่างผู้ออกใบอนุญาตและผู้รับลิขสิทธิ์ในเรื่องดังกล่าวด้วย การเปลี่ยนแปลงหรือแก้ไขสัญญาฉบับนี้จะต้องกระทำขึ้นเป็นลายลักษณ์อักษรและได้รับการลงนามจากทั้งผู้ออกใบอนุญาตและผู้รับลิขสิทธิ์เท่านั้นจึงจะมีผลบังคับใช้ การไม่สามารถรักษาสิทธิตามสัญญาฉบับนี้ของฝ่ายใดฝ่ายหนึ่งจะไม่เป็นการระงับสิทธิอื่นๆ ของฝ่ายดังกล่าวหรือสิทธิอื่นๆ ภายใต้สัญญาฉบับนี้ ทั้งสองฝ่ายจะงดใช้สิทธิเรียกร้องตามสนธิสัญญาของสหประชาชาติว่าด้วยการขายสินค้าในระดับนานาชาติ (United Nations Convention on the International Sale of Goods) ข้อกำหนดและเงื่อนไขต่างๆ ในสัญญาฉบับนี้จะแยกพิจารณาและบังคับใช้เป็นส่วนๆ ได้ หากไม่สามารถบังคับใช้เงื่อนไขหรือข้อกำหนดบางประการได้ด้วยเหตุผลประการใดก็ตาม เงื่อนไขและข้อกำหนดดังกล่าวจะยังคงมีผลบังคับใช้สูงสุดตามที่เป็นไปได้ และสัญญาฉบับนี้ยังคงมีผลบังคับใช้ ซอฟต์แวร์และข้อมูลทางเทคนิคมอบให้โดยมีข้อจำกัดสิทธิ  บังคับใช้ข้อห้ามในการใช้งาน ทำซ้ำ หรือเปิดเผย ตามข้อกำหนดของรัฐบาลสหรัฐฯ ตามที่ระบุไว้ในย่อหน้าที่ (c)(1)(iii) ของ DFARS 252.227-7013 (สิทธิเกี่ยวกับผลิตภัณฑ์คอมพิวเตอร์และข้อมูลเทคนิค) หรือย่อหน้าที่ (c)(1) และ (2) of 48 CFR 52.227-19 (ผลิตภัณฑ์คอมพิวเตอร์เพื่อการค้า - ข้อจำกัดสิทธิ) ตามที่กฎหมายกำหนด ผู้รับลิขสิทธิ์ไม่สามารถโอนสัญญาฉบับนี้ได้  การดำเนินการใดๆ เกี่ยวกับการโอนสัญญาฉบับนี้จะไม่ได้รับการยอมรับและถือเป็นโมฆะ  Seagate โลโก้ของ Seagate รวมถึงชื่อและโลโก้อื่นๆ ของ Seagate และ Maxtor เป็นเครื่องหมายการค้าของ Seagate Technology LLC และบริษัทในเครือ 

12.  ข้อมูลติดต่อ สามารถส่งข้อสงสัยเกี่ยวกับสัญญาฉบับนี้หรือซอฟต์แวร์มาให้ผู้ออกใบอนุญาตได้ที่ 920 Disc Drive, Scotts Valley, California, USA,  95066, หรือ www.Seagate.com. 

แก้ไขเมื่อ 05-28-2010